**Uzsa Község Önkormányzata Képviselő-testületének 13/2023. (XI. 2.) önkormányzati rendelete**

**Az önkormányzat vagyonáról és a vagyongazdálkodás szabályairól**

Uzsa Község Önkormányzata Képviselő-testülete a nemzeti vagyonról szóló 2011. évi CXCVI. tv. (továbbiakban: Nvtv.) 18. § (1) bekezdésében kapott felhatalmazás alapján – figyelemmel Magyarország Alaptörvényének 32. §. (2) bekezdésére, illetve Magyarország helyi önkormányzatairól szóló (továbbiakban: Mötv.) 2011. évi CLXXXIX. tv. 109. § (4) és 143. § (4) bekezdésére – Uzsa Községi Önkormányzat vagyonával való rendelkezési jog gyakorlásának szabályairól az alábbiakat rendeli el:

**1. Általános rendelkezések**

**1. §**

(1) A rendelet hatálya kiterjed Uzsa Község Önkormányzatának (továbbiakban: Önkormányzat) tulajdonába tartozó ingatlanokra, ingó dolgokra, vagyoni értékű jogosultságaira, társasági részesedéseire, valamint a forgalomképes követelések összességére (továbbiakban: önkormányzati vagyonra), illetve a tulajdonosi jogok gyakorlójára, a vagyon használójára.

(2) Területi hatálya kiterjed: Uzsa község közigazgatási területére, illetve más önkormányzat közigazgatási területén lévő, de Uzsa Község Önkormányzata tulajdonában lévő ingatlanokra.

**2. Az önkormányzati vagyon csoportosítása, minősítése**

**2. §**

Az önkormányzati vagyon áll:

*a)* törzsvagyonból, ami lehet forgalomképtelen vagy korlátozottan forgalomképes, valamint

*b)* üzleti vagyonból, amely forgalomképes.

**3. §**

Az önkormányzat tulajdonában álló vagyontárgyakat az 1. melléklet tartalmazza.

**4. §**

A forgalomképtelennek besorolt önkormányzati vagyontárgy, illetve vagyonrész nem elidegeníthető, nem megterhelhető, vállalkozásba, gazdasági társaságba nem apportálható, nem lehet követelés biztosítéka és tartozás fedezete.

**5. §**

A korlátozottan forgalomképesnek besorolt önkormányzati vagyontárgyak elidegenítésének, megterhelésének, vállalkozásba, gazdasági társaságba vitelének, egyéb hasznosításának (bérbeadás) feltételeit törvény, és e rendelet határozza meg.

**6. §**

A forgalomképesnek besorolt önkormányzati vagyontárgy, és vagyonrész elidegenítése, megterhelése, vállalkozásba, gazdasági társaságba vitele, vagy egyéb hasznosítása, azaz a tulajdonosi jogok gyakorlása az e rendeletben meghatározottak szerint történhet.

**7. §**

(1) A tulajdonosi jogokat gyakorló Képviselő-testület - ha magasabb szintű jogszabály eltérően nem rendelkezik – indokolt estben dönthet a vagyontárgy forgalomképességének megváltoztatásáról (átminősítés). A döntést az átsorolandó vagyontárgy – átminősítést megelőző állapot szerinti – forgalomképessége alapján annak értékétől függetlenül hozza meg.

(2) Az (1) bekezdés szerinti átminősítésre azzal a feltétellel kerülhet sor, ha az adott önkormányzati vagyontárgy közszolgáltatási jellege, közcélú funkciója már megszűnt, vagy az a jövőben önkormányzati közszolgáltatási, közcélú feladatellátást nem szolgál, továbbá ingatlan vagyon esetén az átminősítés összhangban áll az adott ingatlanra vonatkozó érvényes szabályozási tervben foglaltakkal.

(3) Indokolt esetben – elsősorban városrendezési érdekből – a Képviselő-testület az adott vagyontárgy jellegét megváltoztathatja, korlátozottan forgalomképes, vagy forgalomképes vagyonná nyilváníthatja.

(4) Új vagyontárgy megszerzése esetén a tulajdonba vétellel egyidejűleg dönteni kell a vagyontárgy besorolásáról.

**8. §**

Az önkormányzati vagyon rendeltetésével összhangban hasznosítható.

**3. A tulajdonosi jogok gyakorlása**

**9. §**

(1) Az Önkormányzat tulajdonosi jogainak gyakorlása vonatkozásában az Mőtv. 106-110. §-ait kell alkalmazni.

(2) E rendelet alkalmazásában a vagyonnal való rendelkezésnek minősül az Önkormányzat tulajdonában álló dolog, vagy az Önkormányzatot illető vagyonelem tekintetében fennálló jog vagy kötelezettség megváltoztatása vagy megszüntetése. A vagyonnal való rendelkezésre vonatkozó szabályokat a vagyont érintő megállapodások módosítsa, kiegészítése vagy megszüntetése esetén is alkalmazni kell.

(3) A tulajdonost megillető jogokat a Képviselő-testület gyakorolja, ezt a jogát e rendeletben meghatározott feltételek szerint a polgármesterre vagy bizottságára átruházhatja.

(4) Az önkormányzati vagyont érintő hatósági eljárásban a tulajdonost megillető nyilatkozattételi jogot, továbbá a közigazgatási és bírósági eljárásban az ügyfél jogát a polgármester gyakorolja. Az önkormányzat jogi képviseletének biztosításáról a polgármester a Képviselő-testület jóváhagyásával gondoskodik.

**4. Vagyongazdálkodási hatáskörök**

**10. §**

(1) A Képviselő-testület kizárólagos hatáskörébe tartozik:

*a)* közép és hosszú távú vagyongazdálkodási terv megalkotása,

*b)* az önkormányzat tulajdonát képező vagyontárgyaknak az önkormányzati vagyon részeibe való besorolása vagy átminősítése,

*c)* ingatlan vásárlása, cseréje, értékesítése,

*d)* gazdasági és közhasznú társaságokban fennálló részesedéseinek értékesítésre történő kijelölése, valamint pénzbeli és apport befektetése gazdasági társaságokba,

*e)* hitel felvétele, illetve annak felvételéhez vagyoni fedezet biztosítékul nyújtása,

*f)* kötvény, váltó kibocsátása és elfogadása,

*g)* kezesség vállalása, egy évet meghaladó lejáratú értékpapír vásárlása,

*h)* gazdasági és közhasznú társaság alapítása,

*i)* társadalmi szervezet, alapítvány létrehozásának engedélyezése, társadalmi szervezethez való csatlakozás, hozzájárulás, társadalmi szervezetek és alapítványok támogatása,

*j)* **500 000 Ft. összeget meghaladó ingó** vagyontárgy vásárlásának, értékesítésének jóváhagyása,

*k)* az éves költségvetés előterjesztésével egyidejűleg a vagyongazdálkodás irányelveinek meghatározása a közép- és hosszú távú vagyongazdálkodási tervvel összhangban.

*l)* ellenérték nélkül felajánlott vagyon elfogadása

*m)* )önkormányzati követelésről való lemondás a mindenkori költségvetési törvényben megállapított értékhatár felett, a behajthatatlan követelések törlésének jóváhagyása értékhatár nélkül.

(2) **A polgármester jogosult**

*a)* közszolgáltatáshoz nélkülözhető vagyon – két évet meg nem haladó határozott időtartamú bérbeadás útján történő hasznosítása,

*b)* **500.000 Ft értékhatárig ingó** vagyontárgy vásárlása, értékesítése,

*c)* a hatáskörrel rendelkező szerv döntése alapján a vagyonhasznosítási jogügyletek megkötése

*d)* bérleti szerződések megkötése a képviselő – testület döntése alapján

*e)* biztosítási szerződések megkötése a képviselő-testület döntése alapján ,

*f)* az átmenetileg szabad pénzeszközök egy évnél rövidebb lejáratú lekötésére, tőkegarantált értékpapírba való befektetésére,

*g)* az Önkormányzat éves költségvetésében meghatározott - az önkormányzati vagyon értékét növelő fejlesztések, felújítások, beruházások – előirányzatainak felhasználására

*h)* társadalmi szervezetek és alapítványok támogatására a költségvetésről szóló rendeletben meghatározott keret mértékéig,

*i)* az önkormányzati vagyon értékének megállapításához szükséges értékbecslés beszerzésére.

**5. A vagyongazdálkodással kapcsolatos döntések meghozatalának szabályai**

**11. §**

(1) Az 5 millió forint feletti ingó, és a 15 millió forint feletti ingatlan vagyon értékesítése – ha a törvény kivételt nem tesz – csak versenyeztetés útján lehetséges az Nv.tv. 13. -15. § -ai figyelembevételével természetes személy vagy átlátható szervezet részére.

(2) Ingatlan értékesítése esetén az elővásárlási jog gyakorlására jogosultak nyilatkozattételi jogát – értékhatártól függetlenül – biztosítani kell.

(3) Az 5 millió Ft. feletti vagyontárgy értékesítése, hasznosítása esetén a vonatkozó szerződéseket a szerződés létrejöttétől számított 15 napon belül az önkormányzat honlapján közzé kell tenni.

(4) A vagyongazdálkodással kapcsolatos döntések meghozatala előtt széles körben tájékozódni kell a piaci viszonyokról és a számba vehető egyéb ajánlatokról.

(5) A vagyongazdálkodással kapcsolatos döntések meghozataláért felelős 10. §. szerinti jogosultak a lehető legnagyobb körültekintéssel, az Önkormányzat érdekeinek figyelembe vételével – fegyelmi és kártérítési felelősség mellett – kötelesek döntéseiket meghozni.

(6) Önkormányzati vagyont ingyenesen átruházni kizárólag a Nvtv-ben meghatározott esetekben és módon lehet.

**6. Az önkormányzati vagyon értékének meghatározása**

**12. §**

(1) A vagyon értékének megállapítására általában a nyilvántartási érték az irányadó.

(2) Értékesítéskor a vagyon értékét az alábbiak szerint kell megállapítani:

*a)* értékpapír esetén a névérték alapján,

*b)* ingatlan vagyon esetén: a várhatóan 1 millió forint nettó értéket meg nem haladó ingatlanok esetén a Hivatal indoklással alátámasztott értékelése is elegendő, a várhatóan1 millió forint nettó érték felett az érték megállapítására értékbecslőt kell igénybe venni. Az értékbecslés 6 hónapnál régebbi nem lehet.

*c)* ingóság esetén a vagyontárggyal azonos, vagy paramétereiben a hozzá legközelebb álló, kereskedelemben kapható dolog ára, ennek hiányában ingóforgalmi szakértő által meghatározott érték 6 hónapnál nem régebbi forgalmi értékbecslés alapján

*d)* a követelések esetében az egyedi értékelés kerül alkalmazásra, kivéve a helyi adókkal és az adók módjára behajtandó köztartozásokkal kapcsolatos követelések értékvesztésének összege, ezen követelések az adósok együttes minősítése alapján egyszerűsített értékelési eljárással kerülnek meghatározásra; vagy a kisösszegű követeléseknél az értékvesztés összege, ezen követelések nyilvántartási értékének %-os mértékében kerülhet meghatározásra,

*e)* örökölt vagyon esetén a hagyatéki eljárás során megállapított értéket kell a vagyon értékének tekinteni, amennyiben az adó- és értékbizonyítvány 6 hónapnál nem régebbi.

(3) Amennyiben az adott vagyontárgy vonatkozásában rendelkezésre áll a (2) bekezdésben foglaltaknál régebben készült forgalmi értékbecslés vagy üzleti értékelés, a döntést megelőzően ennek aktualizált változata is elfogadható.

(4) A vagyontárgy feletti tulajdonosi jog gyakorlóját az adott vagyontárgy értékétől függően, vagy ha a hasznosítás csak a vagyontárgy egy részére vonatkozik, a vagyonrész értéke alapján kell megállapítani. A vagyontárgy részletekben történő elidegenítési szándéka esetén az értékesítést végző szerv köteles a teljes vagyontárgy értéke alapján meghatározott tulajdonosi jogok gyakorlójának hozzájáruló nyilatkozatát külön megkérni.

(5) Az elővásárlási jog gyakorlásáról a vagyontárgy forgalmi értékétől függően e rendelet 10. §-ban meghatározott döntéshozó dönt.

(6) Ha a szerződés tárgya több vagyontárgy (vagyontömeg), a rendelet értékhatárra vonatkozó rendelkezéseinek alkalmazásakor a vagyontárgyak együttes értéke az irányadó.

**7. Lemondás követelésről, követelések elengedése**

**13. §**

Az Önkormányzat követeléséről részben vagy egészben csak a következő esetekben lehet lemondani:

*a)* csődegyezségi megállapodásban,

*b)* bírói egyezség keretében,

*c)* felszámolási eljárás során, ha a felszámoló által adott nyilatkozat alapján a várhatóan nem térül meg,

*d)* végrehajtási eljárás során, ha nem, vagy csak részben térül meg,

*e)* ha igazoltan csak veszteséggel (aránytalan költségráfordítással) érvényesíthető,

*f)* kötelezettje nem lelhető fel, s ez a dokumentumokkal hitelt érdemlően bizonyított,

*g)* peren kívüli megegyezés során,

*h)* a mindenkori költségvetési törvényben meghatározott értékhatárt el nem érő kis összegű követelések esetében.

**8. A felajánlott vagyon elfogadása**

**14. §**

(1) Ha a vagyonról az önkormányzat javára lemondtak, ezt a lemondást a megnevezett vagyonkezelő elfogadhatja, feltéve, hogy képes az azzal járó kötelezettségek teljesítésére és ismert terhei nem érik el a felajánlott vagyon forgalmi értékét.

(2) Az önkormányzatnak ellenérték nélkül felajánlott vagyon elfogadásához szükség van a Képviselő-testület jóváhagyására.

**9. Az üzleti vagyon feletti rendelkezési jog gyakorlása**

**15. §**

(1) Az önkormányzati feladatok ellátásában nélkülözhető forgalomképes vagyonnal vállalkozás az Nvtv. szabályainak figyelembevételével végezhető.

(2) Az üzleti vagyon hasznosításához szükséges intézkedések megtétele – a Képviselő-testület döntésének megfelelően – a vagyon kezelőjének feladata.

(3) A vállalkozásba adott vagyonnal a legnagyobb jövedelmet biztosító és vagyongyarapodással járó módon kell gazdálkodni.

(4) Önkormányzati vagyon vállalkozásba csak részletes, előzetes gazdasági számítások végzése után fektethető.

**16. §**

(1) Az Önkormányzat tulajdonában lévő lakásokra és nem lakás céljára szolgáló helyiségekre e rendelet szabályait a mindenkor hatályos jogszabályok figyelembevételével kell alkalmazni. Az induló bérleti díjat, a megállapítható kedvezmények mértékét az Önkormányzat évente a vagyongazdálkodás irányelveinek meghatározásakor kell megállapítani.

(2) Az Önkormányzat a tulajdonában lévő ingatlanok hasznosítására természetes személlyel vagy átlátható szervezettel hasznosítási szerződést köthet. A hasznosítási szerződésben meg kell határozni:

*a)* az átadás időtartamát,

*b)* a minimálisan fizetendő bérleti díjat, annak évente történő változtatásának módszerét,

*c)* a hasznosítótól elvált felújítási és karbantartási igényt,

*d)* az ingatlanban folytatható tevékenységet.

(3) Az Önkormányzat tulajdonát képező, de nem kizárólagos önkormányzati tulajdonként nyilvántartott földterületeket természetes személy vagy átlátható szervezet számára nem mezőgazdasági célra is bérbe lehet adni. A szerződésben meg kell határozni a jogviszony időtartamát, a fizetendő bérleti díjat, az ingatlanon végezhető tevékenységet, és hogy a területen építmény nem építhető.

(4) Önkormányzati külterületi mezőgazdasági ingatlanok mezőgazdasági művelés céljára haszonbérlet, bérlet, földcsere, elidegenítés útján hasznosíthatók. A termőföld besorolású ingatlanokra haszonbérleti, a nem termőföld besorolású ingatlanokra bérleti szerződést lehet kötni határozott időre, legfeljebb 5 évi időtartamra. Haszonbérleti vagy bérleti jogviszony esetén évelő növényzetet, ültetvényt csak a tulajdonos előzetes hozzájárulásával lehet telepíteni.

(5) Erdő művelési ágú földrészlettel kapcsolatban az Önkormányzatot, mint tulajdonost megillető vadászati joggal kapcsolatos jogokat az Önkormányzat nevében a polgármester gyakorolja.

(6) Földcsere-szerződés előtt a cserélendő ingatlanok forgalmi értékének meghatározására a 12. §-ban foglaltakat alkalmazni kell. A szerződés előkészítésével kapcsolatos költségek viselésében a feleknek megállapodást kell kötniük, ennek hiányában a költségeket a felek 50-50 %-os arányban viselik.

**10. Vagyonkezelő szervek**

**17. §**

(1) Önkormányzati vagyonkezelő szervek: az alapító okiratában meghatározott feladatellátását szolgáló vagyon tekintetében az Önkormányzat által irányított költségvetési szervek (közös önkormányzati hivatal és az önkormányzat által alapított költségvetési intézmények).

(2) Egyéb – elsősorban közműjellegű hálózatok és védőterületei - önkormányzati vagyon vagyonkezelésbe adása nyilvános pályázati eljárás lefolytatásával – kivéve az önkormányzati törvény szerinti „kijelölés” esetét – a közfeladat ellátásáról rendelkező ágazati törvény, ha olyan nincs, akkor az Áht. részletes szabályai szerint, vagyonkezelési szerződés megkötésével történik.

(3) A vagyonkezelő szerv a kezelésében, használatában lévő önkormányzati vagyonnal – az önkormányzat kötelező feladatainak sérelme nélkül – a törvények és e rendelet keretei között gazdálkodik. Az önkormányzat vagyonkezelő szervei kötelesek a rájuk bízott vagyont megőrizni, biztosítani, közterheit viselni, üzemeltetni, a rendes gazdálkodás szabályai kezelni és gyarapítani.

(4) A vagyonkezelő jogosult az Önkormányzat tulajdonosi jogai gyakorlását érintő döntések előkészítésére és végrehajtására, az önkormányzati feladatellátás során átmenetileg nélkülözhető vagyon hasznosítására.

(5) A vagyonkezelők a vagyonkezelési feladatok végrehajtásáról az éves zárszámadás keretében kötelesek számot adni.

**11. A vagyonkezelői jog ellenértéke, a jogok gyakorlása**

**18. §**

(1) Az Önkormányzat a 17. § (1) bekezdés szerinti vagyonkezelők részére a vagyonkezelői jogot ingyenesen, a (2) bekezdés szerinti vagyonkezelők részére térítés ellenében biztosítja.

(2) A vagyonkezelő a működéséhez szükséges, a számvitel szabályai szerinti immateriális jószág, tárgyi eszköz, készlet (műszaki berendezés, gép, felszerelés, stb.) megvásárlására – ingatlan kivételével – adás-vételi szerződést köthet. A szerződés megkötésével a dolog – az Önkormányzattal kötött megállapodás alapján – a költségvetési szerv vagyonkezelésébe kerül.

(3) A vagyonkezelőt megilletik a tulajdonos jogai, terhelik a kötelezettségei, azzal, hogy a vagyont nem idegenítheti el, használati joggal, szolgalommal vagy más dologi joggal nem terhelheti meg, biztosítékul nem adhatja, valamint a vagyonkezelői jogot harmadik személyre nem ruházhatja át.

(4) A vagyont a hatályos számviteli jogszabályoknak megfelelően, elkülönítve az önkormányzati Hivatal tartja nyilván, teljesíti az előírt könyvvezetési, beszámolási és adatszolgáltatási kötelezettséget.

(5) A Hivatal – az értékhatártól függő hatáskörrel rendelkező előzetes hozzájárulásával - a többi költségvetési szervvel együttműködve gondoskodik a vagyon karbantartásával, felújításával kapcsolatos feladatok ellátásáról, a feladatellátás során feleslegessé vált önkormányzati vagyon elidegenítésről.

**19. §**

(1) A feladatellátás átadását célzó döntést megelőzően vagyonértékelést és elemzést kell készíteni, melyben – az eljárást megelőzően elkészített vagyonértékelés megállapításaira alapozva – értékelni kell a célt szolgáló vagyon állapotát, alkalmasságát, működtetési, várható felújítási és fejlesztési költségeit, s mindezeknek az önkormányzati költségvetésre gyakorolt hatását is.

(2) Az önkormányzati vagyont kezelő szerv a rábízott vagyonról – az Önkormányzat közfeladatainak sérelme nélkül – e rendelet és más jogszabályok, valamint a vele kötött vagyonkezelési szerződésben foglaltak szerinti gondoskodik. Vagyonkezelő a vagyonkezelési jogát más szervre nem ruházhatja át, a vagyontárgyat nem idegenítheti el, nem terhelheti meg.

(3) A vagyonkezelési szerződésnek – figyelemmel az önkormányzati közfeladatra és az ahhoz kapcsolódó önkormányzati vagyon sajátos jellegére – tartalmaznia kell:

*a)* a vagyonkezelő által kötelezően ellátandó önkormányzati közfeladatot és ellátandó egyéb tevékenységeket, valamint

*b)* a vagyonkezelő által a feladatai ellátásához alvállalkozók, illetve közreműködők igénybevételére, és ezzel összhangban a vagyonkezelésbe adott vagyon birtoklására, használatára vonatkozó korlátozó rendelkezéseket,

*c)* a közfeladat ellátása érdekében a vagyonkezelésbe adott eszközöknek az Önkormányzat számviteli nyilvántartási adataival megegyező tételes jegyzékét értékével együtt, azon belül a kötelező önkormányzati feladatokhoz kapcsolódó vagyon megjelölését,

*d)* a vagyonkezelésbe adott vagyonnal való gazdálkodásra vonatkozó rendelkezéseket, és a vagyonnal való vállalkozás feltételeit,

*e)* a vagyonkezelői jog megszerzésének ellenértékét, illetve kijelölés esetén az ingyenesség tényét,

*f)* a vagyonkezelésbe vett vagyon tekintetében az önkormányzati vagyonnal kapcsolatos nyilvántartási és adatszolgáltatási kötelezettségek teljesítésének módját és formáját,

*g)* az önkormányzat költségvetését megillető – a vagyonkezelésbe adott vagyon kezeléséből származó – befizetések teljesítésére, a vagyonkezelésbe adott vagyonnal történő elszámolásra vonatkozó rendelkezéseket,

*h)* a szerződés teljesítésének biztosítására vonatkozó rendelkezéseket,

*i)* a teljesítés biztosítására szolgáló mellékkötelezettségeket és egyéb biztosítékokat,

*j)* a vagyonkezelésbe adott vagyonnal való mérhetően eredményes gazdálkodásra vonatkozó előírásokat,

*k)* a vagyonkezelési szerződés időtartamát.

(4) A vagyonkezelői jog megszűnik:

*a)* határozott időtartamú vagyonkezelési szerződésben meghatározott időtartam elteltével,

*b)* határozatlan időtartamú vagyonkezelési szerződés esetén a szerződés felmondásával, 6 hónapos felmondási idővel,

*c)* rendkívüli felmondással, 2 hónapos felmondási idővel,

*d)* az adott vagyontárgyra vonatkozóan a vagyontárgy megsemmisülésével,

*e)* a vagyonkezelő jogutód nélküli megszűnésével, valamint

*f)* a szerződésben meghatározott egyéb ok vagy feltétel bekövetkezése esetén.

(5) Az Önkormányzat a határozatlan idejű, illetve határozott idejű vagyonkezelési szerződését rendkívüli felmondással akkor szüntetheti meg, ha

*a)* a vagyonkezelő kötelezettségét az önkormányzati költségvetési és vagyongazdálkodási érdekeket hátrányosan érintő módon megszegi,

*b)* a vagyonkezelő, az ellene a szerződéskötés előtt megindult csőd- vagy felszámolási eljárásról a helyi önkormányzatot nem tájékoztatta, vagy nem tájékoztatja, illetve a vagyonkezelő ellen a vagyonkezelési szerződés tartama alatt csőd- vagy felszámolási eljárás indul,

*c)* a vagyonkezelő adó-, illeték-, vám- vagy társadalombiztosítási járulék tartozás több mint hat hónapja lejárt, és ennek megfizetésére halasztást nem kapott.

*d)* Azonnali felmondásnak van helye, ha a vagyonkezelő a kezelésbe adott önkormányzati vagyonnal a vállalt önkormányzati feladatot nem látja el, vagy a vagyonban kárt okoz.

**12. A vagyonkezelői jog ellenőrzésének szabályai**

**20. §**

(1) Az ellenőrzés feladata a vagyonnal való gazdálkodás vizsgálata, ennek keretében a nyilvántartás hitelességének, teljességének és helyességének ellenőrzése, továbbá a jogszerűtlen, szerződésellenes, vagy a tulajdonos érdekeit sértő vagyongazdálkodási intézkedések feltárása és a jogszerű állapot helyreállítása.

(2) A vagyonkezelő az ellenőrzés érdekében köteles minden közérdekből nyilvános adat, valamint az információs és önrendelkezési jogról és az információszabadságról szóló törvény rendelkezéseit nem sértő, az önkormányzati vagyonra és vagyonkezelésre vonatkozó adatszolgáltatásra és okirat bemutatására. Az ellenőrzésre egyebekben a belső ellenőrzésre vonatkozó szabályok az irányadók.

**13. Záró rendelkezések**

**21. §**

Ez a rendelet a kihirdetését követő napon lép hatályba.

Táborosi László Dr. Benkő Réka Zsófia

polgármester jegyző

Kihirdetve: 2023. november 2.

Dr. Benkő Réka Zsófia jegyző

*1. melléklet a 13/2023. (XI. 2.) önkormányzati rendelethez*

| **UZSA** |  | **KATASZTERI NAPLÓ (2023.10.20.)** |  |  |  |
| --- | --- | --- | --- | --- | --- |
| **Forgalomképesség** | **Hrsz.** | **Megnevezés** | **(ha)** | **(m2)** | **Érték (eFt)** |
| 1.Forgalomképtelen | 530/// | Szentlélek-patak | 0 | 4093 | 21007,359 |
| 1.Forgalomképtelen | 560/// | Hársfa utca | 0 | 979 | 12002,392 |
| 1.Forgalomképtelen | 569/// | Petofi utca | 0 | 581 | 4105,549 |
| 1.Forgalomképtelen | 578/// | Béke utca | 0 | 725 | 3336,731 |
| 1.Forgalomképtelen | 603/// | Liget utca | 0 | 5293 | 15863,961 |
| 1.Forgalomképtelen | 622/// | Közpark, játszótér | 0 | 2057 | 4112,368 |
| 1.Forgalomképtelen | 645/// | Akácfa utca | 0 | 1400 | 8286,595 |
| 1.Forgalomképtelen | 0223/// | bánya elkerülo út | 0 | 2077 | 331,001 |
| 1.Forgalomképtelen | 0246/2// | szennyvíztisztító | 0 | 1560 | 238 |
| 1.Forgalomképtelen | 502/// | közterület | 0 | 7180 | 11,001 |
| 1.Forgalomképtelen | 511/5// | közterület | 0 | 1423 | 21,001 |
| 1.Forgalomképtelen | 511/6// | közterület | 0 | 3203 | 5697,376 |
| 1.Forgalomképtelen | 511/7// | közterület | 0 | 517 | 8,001 |
| 1.Forgalomképtelen | 514/// | közterület | 0 | 1425 | 13483,401 |
| 1.Forgalomképtelen | 524/// | közterület | 0 | 410 | 6,001 |
| 1.Forgalomképtelen | 017/// | út Erdésztelep | 0 | 2006 | 722,501 |
| 1.Forgalomképtelen | 603/1// | Víziközmű csatornahálózat | 0 | 0 | 67002,158 |
|  |  | **Összesen:** |  |  | **156235,396** |
| 2.Korlátozottan forgalomképes | 513/// | Polgármesteri hivatal, Élelmiszerbolt | 0 | 3220 | 45578,705 |
| 2.Korlátozottan forgalomképes | 0267/2// | Sportpálya | 1 | 3899 | 10970,264 |
| 2.Korlátozottan forgalomképes | 0249/6// | Közút, tanösvény kerítés | 2 | 63 | 3260,705 |
| 2.Korlátozottan forgalomképes | 0248/// | Kivett saját használatú út | 0 | 1807 | 899,404 |
| 2.Korlátozottan forgalomképes | 1538/15// | Tapolca, Nyárfa u. | 0 | 2047 | 3770,299 |
|  |  | **Összesen:** |  |  | **64479,377** |
| 3.Forgalomképes | 549/// | Beépítetlen terület, Tanösvény kerítése | 0 | 4725 | 347,664 |
| 3.Forgalomképes | 559/// | Művelődési Ház | 0 | 6976 | 114268,198 |
| 3.Forgalomképes | 614/// | Liget Szálló | 0 | 3239 | 19171,932 |
| 3.Forgalomképes | 623/// | Bérlakás, edzőterem | 0 | 1872 | 8300,108 |
| 3.Forgalomképes | 0251/29// | erdo | 0 | 6747 | 17,001 |
| 3.Forgalomképes | 0256/1// | kivett | 1 | 3276 | 305,001 |
| 3.Forgalomképes | 0256/2// | kivett | 1 | 4573 | 219,001 |
|  |  |  |  |  | **142628,905** |
|  |  | **Összesen:** |  |  |  |

Általános indokolás

A vagyonrendelet megalkotása törvényi kötelezettség, mely ezidáig nem történt meg, valamint a Magyar Államkincstár a jóváhagyott intézkedési tervben is jelezte, hogy a vagyonrendelet mellékletében az átadott ingatlanok az Áhsz. 11. § (3) bekezdésének megfelelően kell, hogy megjelenjenek.

Részletes indokolás

**Az 1. §-hoz**

A rendelet hatályáról rendelkezik.

**A 2–8. §-hoz**

Az önkormányzati vagyon csoportosításáról, minősítéséről rendelkezik.

**A 9. §-hoz**

A tulajdonosi jogok gyakorlásáról rendelkezik.

**A 10. §-hoz**

A vagyongazdálkodási hatáskörökről rendelkezik.

**A 11. §-hoz**

A vagyongazdálkodással kapcsolatos döntések meghozatalának szabályait tartalmazza.

**A 12. §-hoz**

Az önkormányzati vagyon értékének meghatározásáról rendelkezik.

**A 13. §-hoz**

Lemondás követelésről, követelések elengedése.

**A 14. §-hoz**

A felajánlott vagyon elfogadásáról rendelkezik.

**A 15. §-hoz és a 16. §-hoz**

Az üzleti vagyon feletti rendelkezési jog gyakorlása.

**A 17. §-hoz**

Vagyonkezelő szervekről rendelkezik.

**A 18. §-hoz és a 19. §-hoz**

A vagyonkezelői jog ellenértéke, a jogok gyakorlása.

**A 20. §-hoz**

A vagyonkezelői jog ellenőrzésének szabályai.

**A 21. §-hoz**

A rendelet hatályba lépéséről rendelkezik.